Diari Oficial de la Generalitat Valenciana


Sumari del DOGV 5312, del 27-07-2006 (2006/8411)

RESOLUCIÓ de 30 de juny de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni Marc de col·laboració entre la Generalitat, a través de la Conselleria de Territori i Habitatge, i la Diputació de València per a establir les línies bàsiques de col·laboració entre les parts per a impulsar el desenvolupament d'estratègies locals de sostenibilitat en el marc de l'Agenda 21 Local.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5312

Data del DOGV
:   27-07-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/8411


Data del document
:   30-06-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Territori i Vivenda
    * cooperació administrativa
    * desenvolupament sostenible
    * protecció del medi ambient
    * administració local

RESOLUCIÓ de 30 de juny de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni Marc de col·laboració entre la Generalitat, a través de la Conselleria de Territori i Habitatge, i la Diputació de València per a establir les línies bàsiques de col·laboració entre les parts per a impulsar el desenvolupament d'estratègies locals de sostenibilitat en el marc de l'Agenda 21 Local. [2006/8411]  
Subscrit, després de la tramitació prèvia reglamentària, entre la Generalitat, a través de la Conselleria de Territori i Habitatge, i la Diputació de València, el 31 de maig de 2006, un Conveni Marc de col·laboració per a establir les línies bàsiques de col·laboració entre les parts per a impulsar el desenvolupament d'estratègies locals de sostenibilitat en el marc de l'Agenda 21 Local, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat l'esmentat Conveni, que ha quedat inscrit en el Registre de Convenis amb el número 0529/2006, i que figura com a annex d'esta resolució.  
València, 30 de juny de 2006.. El director general de Relacions amb les Corts i Secretariat del Govern: Antonio V. peral Villar   
CONVENI MARC DE COL·LABORACIÓ ENTRE LA GENERALITAT, A TRAVÉS DE LA CONSELLERIA DE TERRITORI I HABITATGE, I LA DIPUTACIÓ DE VALÈNCIA PER A ESTABLIR LES LÍNIES BÀSIQUES DE COL·LABORACIÓ ENTRE LES PARTS PER A IMPULSAR EL DESENVOLUPAMENT D'ESTRATÈGIES LOCALS DE SOSTENIBlLITAT EN EL MARC DE L'AGENDA 21 LOCAL  
València, 31 de maig de 2006  
REUNITS  
D'una part, l'Hble. Sr. Esteban González Pons, conseller de Territori i Habitatge de la Generalitat, d'acord amb el Decret 2/2006, de 29 de maig, del president de la Generalitat, en nom i en representació d'aquesta i expressament facultat per a aquest acte per acord del Consell de data 6 de maig de 2005  
D'una altra, l'Excm. Sr. Fernando Giner Giner, president de la Diputació de València, que actua en nom i en representació de l'esmentada corporació, facultat per a la firma del present conveni per acord plenari de 22 de febrer de 2005 i assistit pel Sr. José Manuel Chirivella Moret, secretari general de la corporació, en exercici de les seues funcions de fe pública, d'acord amb el que establix la Llei 7/1985, de 2 d'abril, reguladora de les bases de règim local.  
Ambdues parts tenen i es reconeixen la capacitat legal per a formalitzar el present conveni i a l'efecte  
MANIFESTEN  
Primer. En el marc de la legislació bàsica de l'Estat, i en els termes que esta establisca, correspon a la Generalitat el desenrotllament legislatiu i l'execució en matèria de protecció del medi ambient, d'acord amb l'article 50 de l'Estatut d'Autonomia de la Comunitat Valenciana, en la redacció que dona la Llei orgànica 1/2006, de 10 d'abril, de Reforma de la Llei orgànica 5/1982, d'1 de juliol.   
Segon. Que la Llei 7/1985, de 2 d'abril, reguladora de les bases de règim local atorga competències a les diputacions provincials en matèria de cooperació amb els municipis per al desenvolupament de les seues polítiques i programes de gestió.  
Tercer. Que la Conselleria de Territori i Habitatge, depositària de les competències en matèria de medi ambient per raó del que establix el Decret 8/2004, de 3 de setembre, del president de la Generalitat, en coherència amb els principis de la Carta d'Aalborg i la Campanya Europea de Ciutats Sostenibles, desenvolupa des de 1998, programes de foment de la sostenibilitat local en el marc de l'Agenda 21 local, que cofinança els treballs dirigits a la implantació i el desenvolupament de l'Agenda 21 per part dels municipis de la Comunitat Valenciana que ho sol·liciten, atés que aquests són un element fonamental per a la consecució d'una estratègia de desenvolupament sostenible a escala regional.  
Quart. Que la Diputació de València, en l'àmbit del medi ambient, desenvolupa un Programa d'auditories ambientals municipals amb l'objectiu d'ajudar els municipis per a la redacció i el desenvolupament de l'Agenda 21 local. Amb aquest programa, la Diputació pretén que els municipis valencians disposen d'una ferramenta eficaç, concreta i operativa, que servisca tant per a afavorir el desenvolupament de les capacitats econòmiques locals basant-se en la utilització sostenible dels recursos com per a l'establiment de polítiques ambientals municipals que ajuden a superar els dèficits detectats. Al mateix temps, ha impulsat la Carta de Xátiva, declaració a favor d'un desenvolupament sostenible dels municipis de la província i subscrita per la majoria d'aquests. Així mateix, ha promogut la creació de la Xarxa de Municipis Valencians cap a la Sostenibilitat, en la qual, a més de la Diputació, s'integren ajuntaments i mancomunitats que voluntàriament ho han decidit i l'objectiu central de la qual és contribuir a l'aplicació de polítiques municipals sostenibles.  
Cinqué. Que en matèria de sostenibilitat local, han sigut les zones urbanes les que han adquirit un major compromís iniciant o dinamitzant processos d'Agenda 21 local i una part important de la població rural es troba desvinculada d'aquest procés, la qual cosa exigeix una acció de suport des de les instàncies provincials, autonòmiques, nacionals i europees en favor de les agendes 21 locals no urbanes.  
Sisé. Que és difícil la continuïtat d'una Agenda 21 local si naix com un exercici, en un territori aïllat i per a un territori aïllat; no pareix possible la permanència d'illes de sostenibilitat. Al mateix temps que una explosió d'agendes 21 locals com a processos independents poden generar descoordinació entre els nivells locals, provincials i autonòmics que comporten ineficiències en l'ús dels recursos disponibles.  
Seté. Que, sobre la base d'aquestes consideracions prèvies i en el marc definit pels principis, criteris i objectius de les bases de l'estratègia de desenvolupament sostenible de la Comunitat Valenciana (EDSCV), la Conselleria de Territori i Habitatge ha iniciat, en 2004, els treballs per al desenvolupament d'una Xarxa de Suport a les agendes 21 locals de la Comunitat Valenciana amb l'objectiu que les agendes 21 locals assumisquen aquests principis i posen en marxa accions clarament dirigides a aconseguir els objectius previstos en l'EDSCV. En aquest sentit la xarxa de suport es converteix en un instrument per a activar, en alguns casos, i per a potenciar, en altres, accions que propicien l'èxit de l'EDSCV.  
Que el desenvolupament d'aquests treballs es basa en el diàleg amb els diferents actors implicats en la sostenibilitat (diputaciones, ajuntaments, universitats, ONG, empreses, sindicats, etc.) a fi de generar nous espais en què es puguen concertar accions i compartir recursos que propicien la sostenibilitat local i regional, incrementant l'eficiència dels recursos aplicats en aquesta matèria en la Comunitat.  
Que, entre les conclusions dels tallers de concertació realitzats, en el marc dels treballs d'estudi de viabilitat de la Xarxa de Suport a les agendes 21 locals de la Comunitat Valenciana, apareix la necessitat d'intensificar la col·laboració entre l'administració autonòmica, provincial i local per a contribuir a la construcció de la sostenibilitat des de baix cap amunt, des del local al regional, per a la qual cosa és imprescindible la màxima corresponsabilització entre aquestes institucions en una plataforma conjunta de cooperació i aprenentatge pràctic mutu on el treball en xarxa dels diferents agents implicats configure una futura Agenda 21 de la Comunitat Valenciana.  
Vuité. Que ambdues parts, en l'exercici de les seues respectives competències i finalitats, consideren del màxim interés establir un procés de col·laboració mútua que es concrete en la concertació de les accions que s'han de desenvolupar per ambdues institucions en matèria d'Agenda 21 local, i en l'establiment d'un grup de treball per al desenvolupament d'una metodologia i uns objectius comuns, que permeten treballar en l'elaboració d'un conjunt consensuat d'indicadors de sostenibilitat que, de manera integrada, mostren les interaccions dels aspectes mediambientals, econòmics i socials i que subministren informació objectiva i comparable sobre els avanços realitzats en matèria de sostenibilitat tant en l'àmbit local, provincial i autonòmic, sense perdre de vista la comparació a escala nacional i comunitària.   
EXPOSEN  
Primer. Que les parts estan interessades a fomentar, recolzar i facilitar el desenvolupament d'estratègies locals de sostenibilitat concertades socialment i adequades als problemes socioambientals particulars de cada realitat local, que integren els àmbits social i econòmic del desenvolupament sostenible i que permeten, des d'allò local però amb una visió regional, planificar accions en matèria de sostenibilitat que puguen executar-se successivament a manera d'Agenda 21 de la Comunitat Valenciana.  
Segon. Que desitgen establir un conjunt de línies de col·laboració entre la Generalitat, a través de la Conselleria de Territori i Habitatge i l'excel·lentíssima Diputació de València, per això subscriuen el present conveni administratiu d'acord amb les següents:  
CLÀUSULES  
Primera. Objecte del conveni  
Constitueix l'objecte d'aquest conveni establir les línies bàsiques de col·laboració entre les parts per a impulsar estratègies locals de sostenibilitat en el marc de l'Agenda 21 local mitjançant la coordinació efectiva de les ajudes econòmiques i tècniques que ambdues institucions posen a l'abast dels municipis valencians per a l'elaboració de diagnòstics, auditories, plans d'acció local, campanyes d'informació i fòrums de participació que permeten als ajuntaments la introducció de criteris ambientals i de sostenibilitat en les seues decisions administratives a fi d'aconseguir progressivament una redefinició de la gestió municipal en clau ambiental.  
Segona. Àmbit de la col·laboració  
Per a aconseguir aquests objectius, els firmants es comprometen a realitzar les actuacions següents:  
1. Coordinar els respectius programes de foment a la sostenibilitat local impulsats per ambdues institucions amb l'objectiu que les accions a les quals se'ls preste suport siguen complementàries, incrementant l'eficiència dels recursos aplicats en aquest àmbit.  
1.1. En aquest sentit la Diputació de València, en el marc del seu Programa d'auditories ambientals, Agenda 21 local de la Diputació de València, es compromet a recolzar econòmicament la realització d'auditories ambientals municipals, dins de les seues disponibilitats pressupostàries, que servisquen com a inici del procés de les Agenda 21 local, que siguen obertes i participatives, que impliquen totes les administracions que intervenen en el territori i que consideren al municipi de forma sistèmica, analitzant tots els elements econòmics, socials, mediambientals, etc., que intervenen en el funcionament del municipi.  
1.2. Per la seua banda, la Conselleria de Territori i Habitatge, en el marc del seu Programa de subvencions destinades a la promoció de la sostenibilitat en l'àmbit local mitjançant la realització de treballs dirigits a la implantació i el desenvolupament de l'Agenda 21 local, es compromet a recolzar econòmicament, segons les disponibilitats pressupostàries, les actuacions següents:  
. Realització de cursos, jornades o seminaris de formació o de divulgació organitzades pels ajuntaments en matèria d'Agenda 21 local destinats a tècnics locals o altres responsables que realitzen funcions de medi ambient, agents de desenvolupament local, associacions o organitzacions implicades en el procés de desenvolupament de l'Agenda 21 local.  
. Realització de campanyes d'informació i comunicació que expliquen als ciutadans, empreses, associacions i entitats públiques i privades de qualsevol tipus què és i què suposa per al municipi el desenvolupament i implementació d'una Agenda 21 local.  
. Realització de campanyes d'informació i comunicació que, en el marc i com a resultat de la implantació de l'Agenda 21, impulsen accions o promoguen la sensibilització ambiental dels ciutadans, empreses entitats públiques i privades i institucions en matèries com ara: mobilitat sostenible (campanyes encoratjadores de la mobilitat no motoritzada o el transport públic), ús sostenible de l'aigua, estalvi i eficiència energètica, ús responsable dels recursos naturals, la reducció i el reciclatge dels residus, la reducció del soroll, importància de la participació ciutadana, etc  
. Accions destinades a la constitució, el funcionament i la dinamització del fòrum local de medi ambient o semblant.  
. Elaboració i implementació del Pla d'acció emanat directament del diagnòstic socioambiental del municipi i consensuat amb els diferents agents que intervenen en el fòrum local de medi ambient.  
. Elaboració d'un sistema d'indicadors que permeta realitzar el seguiment de l'aplicació dels programes específics que conformen el Pla d'acció, a fi de garantir que aquests tenen l'efecte desitjat en el medi ambient local.  
2. Disposar dels mitjans humans i tècnics per a l'estudi d'una metodologia i uns objectius comuns que permeten treballar, en matèria d'Agenda 21 local amb els indicadors de sostenibilitat ambiental validats a escala autonòmica. L'objectiu és definir una sèrie d'indicadors de sostenibilitat ambiental en l'àmbit regional sobre els quals, en un futur, construir una planificació d'accions. Per a això, la Conselleria de Territori i Habitatge i la Diputació de València crearan un grup de treball que elabore un conjunt comú d'indicadors integrats que mostren les interaccions dels aspectes mediambientals, socials i econòmics, que permeta la recollida, a escala local i a tota la Comunitat Valenciana, d'informació comparable sobre els progressos realitzats en matèria de sostenibilitat, implicant en aquest procés a un nombre significatiu d'ajuntaments.  
3. Definir les bases per al desenvolupament d'una futura Agenda 21 de la Comunitat Valenciana que establisca les prioritats i els objectius que en matèria de sostenibilitat orienten actuacions d'àmbit supramunicipal.  
4. I quantes altres activitats que consideren les dues parts per al compliment dels objectius establits en el present conveni.  
Tercera. Desenvolupament del conveni marc  
Mitjançant convenis singulars es concretaran les actuacions que s'han de desenvolupar, els compromisos assumits per cada una de les parts que subscriuen el conveni. Així com el finançament que, si és el cas, puga correspondre a cada una d'elles necessitant l'import econòmic de la seua contribució al desenvolupament d'aquest conveni.  
Quarta. Aportació econòmica  
El present conveni marc no genera obligacions econòmiques per a cap de les parts.   
Cinquena. Comissió de Seguiment  
Per al desenvolupament del present conveni es crea una Comissió Mixta de Seguiment amb la finalitat d'estudiar i determinar les actuacions concretes, així com supervisar aquelles actuacions que, en el marc d'aquest, es duguen a terme per les parts.  
Aquesta comissió estarà formada per tres representants de cada part, actuant com a president, el director general de Qualitat Ambiental de la Conselleria de Territori i Habitatge o la persona a qui aquest designe. Actuarà com a vicepresident el diputat provincial delegat de Desenvolupament Sostenible o la persona a qui aquest designe. Els restants representants actuaran com a vocals.  
La Comissió es reunirà sempre que ho sol·licite algun dels seus membres. Se sotmetran a aquesta totes les incidències que es generen en l'aplicació del present conveni.  
Sisena. Duració del conveni  
El present conveni marc té una vigència indefinida, excepte denúncia per qualsevol de les parts.  
Setena. Naturalesa jurídica i jurisdicció aplicable  
El present conveni té naturalesa administrativa, per tant les qüestions litigioses que poden sorgir sobre la seua interpretació o compliment se sotmetran a la jurisdicció contenciosa administrativa.  
En prova de conformitat, les parts firmen el present conveni en triple versió exemplar, en el lloc i en la data esmentats al principi d'aquest document, i romandrà un exemplar d'aquest en poder de cada una de les parts.  
El conseller de Territori i Habitatge  
Esteban González Pons  
El president de la Diputació de València  
Fernado Giner Giner  
El secretari general de la Diputació de València  
José Manuel Chirivella Moret